
ACORD 233/2006 DE 20 DE JULIOL DEL PLE DEL CONSELL DE L’AUDIOVISUAL DE CATALUNYA

Expedient núm. 45/2006-S  TELEVISIÓ DE CATALUNYA, SA (Beautiful señoritas)

1. El Servei d’Anàlisi ha analitzat l’emissió  al K3 del videoclip Beautiful señoritas,  el dia 15 de juliol de 2006 a les 12,25 hores, senyalitzat com a no recomanat per a menors de 18 anys, i ha elaborat un informe en el qual es determina que el videoclip «intercala imatges del grup musical de la cançó amb escenes en què apareixen un home i una dona de la tercera edat practicant sexe de manera explícita », també que atesa l’hora d’emissió del videoclip (les 12 hores i 25 minuts d’un dissabte) el programa no compleix amb el que disposa l’article 10 de la Instrucció general sobre protecció de la infància i de l’adolescència, senyalització orientativa i dret a la informació de les persones usuàries dels serveis de televisió».
2. A banda d’això, analitzat el contingut el videoclip Beautiful señoritas, es desprèn que les seves imatges poden afectar el desenvolupament físic, mental o moral dels menors, tenint en compte, a més, que han estat difoses a les 12,25 hores, pocs minuts abans de l’inici del programa contenidor infantil Club Súper 3
3. L’apartat 2 de l’article 81 de la Llei 22/2005, de 29 de desembre, de la Comunicació Audiovisual de Catalunya estableix que «Sense perjudici de l’adopció de les mesures tècniques pertinents, els continguts que puguin afectar el desenvolupament físic, mental o moral dels menors només poder ésser difosos després de les 22 hores i abans de les 6 hores. La difusió d’aquests continguts ha d’anar precedida d’un senyal acústic i s’ha d’identificar amb la presència dun senyal visual durant tota l’emissió.
4. La lletra c de l’article 132 tipifica com a infracció molt greu «d’incompliment de qualsevol dels deures imposats d’acord amb aquesta llei amb relació a la protecció de la infància i la joventut, tant per part dels prestador de serveis de comunicació audiovisual com dels distribuïdors de serveis de comunicació audiovisual, per a la distribució de programes de ràdio i televisió. La lletra a de l’apartat 1 de l’article 136 preveu que les infraccions greus són sancionades amb una multa de 90.001 fins a 300.000 euros.
5. L’article 7 del  Decret 278/1993, de 9 de novembre, sobre procediment sancionador d’aplicació als àmbits de competència de la Generalitat estableix que abans de l’acord d’inici de l’expedient, l’òrgan competent pot obrir un període d’informació prèvia amb la finalitat d’esbrinar les circumstàncies dels fets i els subjectes responsables; i el punt 2 de l’article 34   de l’Acord 3/2001, de 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya estableix que l’expedient s’iniciarà amb un període d’informació prèvia, no superior a vint dies hàbils, en el qual es donarà audiència a les parts interessades;

DE CONFORMITAT amb el que disposa l’apartat g de l’article 10 de la Llei 2/2000, de 14 de maig, del Consell de l’Audiovisual de Catalunya i l’article 34 de l’Acord 3/2001, 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya;

El Ple del Consell de l'Audiovisual de Catalunya, ha adoptat els següents,

ACORDS

1. Obrir, de conformitat amb el que disposa l’article 34 de l’Acord 3/2001, 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya, un període d’informació prèvia a fi de donar audiència a TELEVISIÓ DE CATALUNYA, SA, com a part interessada, per tal que  en el termini màxim de cinc dies hàbils, formuli, en els termes que estableix l’article 7 del Decret 278/1993 de 9 de novembre, les manifestacions que consideri oportunes arran de l’emissió del videoclip Beautiful señoritas el dia 15 de juliol  de 2006 a les 12,25 hores pel canal K3 (Exp. 45-06-S).

2. Notificar aquest acord a l’operador 
Barcelona, 20 de juliol de 2006
Josep M. Carbonell i Abelló


Rafael Jorba i Castellví
President





Conseller secretari 

